Սեմ Ուինն

**Սեմյուել Ուինն** (, ), առավել հայտնի է որպես **Սեմ Ուինն** (), անգլիացի ֆուտբոլիստ, աջ պաշտպան: Մահացել է 30 տարեկանում Անգլիայի ֆուտբոլային լիգայի առաջին դիվիզիոնի խաղի ժամանակ։

## Ֆուտբոլային կարիերա
Սեմ Ուիննը ծնվել է Չեշիրի կոմսության Նեստոն քաղաքում։ Սիրողական ֆուտբոլ է խաղացել տեղի «Նեստոն Քոլիերի» հանքափորների թիմում՝ զուգահեռաբար աշխատելով որպես հանքափոր։ Խաղացել է նաև ուելսյան «Քոննաս Քի» ակումբում

Առաջին պրոֆեսիոնալ պայմանագիրը կնքել է 1921 թվականին Անգլիայի ֆուտբոլի լիգայի «Օլդհեմ Աթլետիկ» ակումբի հետ։ 1923 թվականի հոկտեմբերի 6-ին «Մանչեսթեր Յունայթեդի» դեմ երկրորդ դիվիզիոնի խաղում խփել է չորս գնդակ, որոնցից երկուսը՝ սեփական դարպասին: Դարձել է պատմության մեջ առաջին ֆուտբոլիստը, որը մեկ խաղի ընթացքում «դուբլ» է արել սեփական և մրցակցի դարպասներին (այս ռեկորդը կրկնել է Քրիս Նիքոլը 1976 թվականի մարտին) և հայտնվել Գինեսի ռեկորդների գրքում: Արդյունքում «Օլդեմն» այդ խաղում հաղթել է 3:2 հաշվով: Ուինը «Օլդհեմ Աթլետիկում» հանդես է եկել 5 մրցաշրջան՝ լիգայի շրջանակներում անցկացնելով 145 հանդիպում և դառնալով 9 գոլի հեղինակ:

1926 թվականի դեկտեմբերին դարձել է «Բերիի» խաղացող, որը նրա տրանսֆերի համար վճարել էր 2500 ֆունտ, ինչը ռեկորդային գումար էր ակումբի համար: 1926/27 մրցաշրջանում թիմի կազմում անցկացրել է 18 հանդիպում և խփել 1 գնդակ առաջին դիվիզիոնի շրջանակներում մինչև իր մահվան պահը՝ 1927 թվականի ապրիլի 30-ը:

## Մահ
1927 թվականի ապրիլի 30-ին Անգլիայի ֆուտբոլային լիգայի առաջին դիվիզիոնի «Շեֆիլդ Յունայթեդ»-«Բերի» խաղի ժամանակ Բրեմոլ Լեյն մարզադաշտում Ուիննը կորցրել է գիտակցությունը՝ մրցակցի՝ խաղից դուրս վիճակից հետո ազատ հարվածի համար գնդակը տեղադրելու ժամանակ։ Դա տեղի է ունեցել առաջին խաղակեսի 38-րդ րոպեին: Ըստ The Yorkshire Evening Post թերթի հաղորդագրության՝ մրցավարը կանգնեցրել է խաղը և դիմել հանդիսատեսին՝ հարցնելով, թե արդյոք ներկաների մեջ բժիշկ կա (մարզադաշտում ավելի քան 20 հազար հանդիսական է եղել): Արձագանքել են երեքը: Նրանք վազել են դեպի ընկած Ուիննը: Այնուհետեւ ֆուտբոլիստին պատգարակով դաշտից տարել են հանդերձարան. այդ պահին նա դեռ ողջ է եղել: Դրանից հետո մրցավարը վերսկսել է խաղը. այդ ժամանակ «Շեֆիլդ Յունայթեդը» առաջ էր 1-0 հաշվով՝ «Բերիի» խաղացողի ինքնագոլի շնորհիվ: Հանդիպումը շարունակվել է մինչև ընդմիջում։ Ընդմիջումից հետո խաղացողներն ու հանդիսատեսն իմացել են, որ Ուիննը մահացել է: Երկու թիմերի խաղացողներն ու մրցավարները միաձայն որոշում են կայացրել հանդիպումը չեղարկելու մասին:

Ուիննի մահը բոլորի համար անսպասելի էր. նա գտնվում էր գերազանց ֆիզիկական վիճակում և երբեք առողջական խնդիրներից չէր բողոքել: Խաղից առաջ Սեմը, Բերիի մյուս խաղացողների հետ միասին, նախաճաշել է ռեստորանում, կերել է տոստ և ձուկ: Խաղացողի մահվան պատճառի վերաբերյալ նախնական ենթադրությունն այն էր, որ նա մահացել է գլխի հարվածներից առաջացած ներուղեղային արյունազեղումից: Սակայն դիահերձումից հետո պարզվել է, որ Ուիննի մոտ թոքաբորբի վաղ նշաններ են եղել, ուղեղի վնասվածքի նշաններ չեն հայտնաբերվել: Հնարավոր է, որ մահվան պատճառը եղել է թոքաբորբի ֆոնին սրտի վրա բարձր ծանրաբեռնվածությունը: Մահվան վկայականում նշված է եղել սինկոպե՝ թոքաբորբի և տոքսեմիայի ֆոնին:

Սեմի այրին՝ Հաննա Էլիզաբեթ Ուիննը, պաշտոնական պահանջ է ներկայացրել «Բերի» ֆուտբոլային ակումբին՝ 600 ֆունտ ստեռլինգ փոխհատուցում ստանալու համար։ 1927 թվականի հոկտեմբերին Բերիի շրջանային դատարանը որոշում է կայացրել Ուիննի այրու պահանջները բավարարելու մասին։ Ֆուտբոլային ակումբը բողոքարկել է որոշումը, սակայն զուգահեռ սկսել է հանգանակություններ հավաքել Հաննա Ուիննի համար, որի արդյունքում հավաքել է ավելի մեծ գումար, քան կար այրի կնոջ՝ ակումբի դեմ հայցում (մոտավորապես 1400 ֆունտ ստեռլինգ):

## Ծանոթագրություններ

## Արտաքին հղումներ
* Ուիննի մահվան մասին թերթերի հրապարակումների ակնարկ
* Հոդված Football’s Fallen կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Բերիի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Օլդհեմ Ատլետիկի ֆուտբոլիստներ